Apostrofas
Apostrofas – neraidinis rašybos ženklas, eilutės viršuje po raidės vaizduojamas kaip kablelis (’), brūkšnelis (') arba kaip bet koks kitas panašus žymuo. Apostrofas pirmąkart pavartotas 1530 m. prancūzų kalboje kaip praleistos raidės ženklas (pranc. L’élision) ( l'heure vietoje la heure). Vėliau apostrofas panašiai pradėtas vartoti anglų ir kitose kalbose (I'm vietoje I am). Šiuo metu įvairios kalbos turi daug taisyklių kaip ir kur jose gali būti rašomas apostrofas. Apostrofas gali būti vartojamas kaip matavimo vienetas, reiškiantis kampo minutes (kampas 28° 15' 25"). Specialiuose tekstuose apostrofas kai kada vartojamas vietoje kabučių. Lietuvių kalboje apostrofas kartais vartojamas pažymint praleistus balsius (bemirdam’s), prie originalo kalba parašyto vardo, pavardės pridedant lietuvišką galūnę (William'as Shakespeare'as), lietuvišką galūnę pridedant prie santrumpos (TASS'as).